DA Den Europæiske Unions Tidende CE 84/955

(2004/C 84 E/1054)

SKRIFTLIG FORESPØRGSEL P-1170/04

af Manuel dos Santos (PSE) til Kommissionen

(13. april 2004)

Om: Bygning af Amoreiras-tunnelen i Lissabon

Den 29. maj 2002 godkendte de kommunale myndigheder i Lissabon (CML) et offentligt udbud med henblik på bygning af en tunnel under Av. Duarte Pacheco, Rua Joaquin António de Aguiar og Av. Fontes Pereira de Melo. I projektprogrammet var det præciseret:

— at der ville være interferens mellem anlægsarbejdet og nogle infrastrukturer, og at tilbudsgiverne derfor skulle forelægge løsninger med henblik på at omlægge de infrastrukturer, der ville blive berørt af arbejdet,

— at tilbudsgiverne skulle forelægge de foreslåede løsninger på grundlag af en forudgående undersøgelse og under hensyntagen til alle de involverede karakteristika, navnlig omlægning af underjordiske arealer,

— at kontrakten burde omfatte alt arbejde, der ville medgå til at gennemføre alle målsætningerne for fuldførelsen af projektet som helhed, herunder alle omlægninger foretaget af underleverandører.

Den 14. marts 2003 vedtog CML ikke at tildele nogen af tilbudsgiverne kontrakten, idet alle bud lød på et højere samlet beløb, og besluttede, at kontrakten skulle indgås ved bud efter forhandling. Ved anvendelsen af denne procedure (når der ikke foreligger egnede bud i forbindelse med et offentligt udbud) skal det program og de udbudsbetingelser, som udbuddet var baseret på, overholdes. Under gennemgangen af de bud, der var afgivet efter proceduren med forhandling, vedtog Kommissionen imidlertid, at omkostningerne til omlægningen af infrastrukturer ikke skulle betragtes som væsentlige elementer i kontrakten. Den 22. maj 2003 tildelte CML efter proceduren med forhandling kontrakten til konsortiet »Empresas Construcoes do Tâmega, S.A. og CME-Construcoes e Manutencao Electromecânica, S.A.«, som i sit bud havde udeladt væsentlige kontraktelementer, der vil have vidtrækkende følger for infrastrukturerne.

Kommissionen bedes på baggrund heraf oplyse følgende:

— Er anvendelsen af den nævnte procedure med forhandling i strid med artikel 7, stk. 3, litra a), i direktiv 93/37/EØF (1) og princippet om fri konkurrence?

— Er buddets manglende overensstemmelse med grundprogrammet og udbudsbetingelserne og det forhold, at CML tog skridt til og indledte forhandlinger på dette grundlag til skade for tredjemand, der handlede i god tro, ikke i strid med princippet om ligebehandling som omhandlet i fællesskabsretten?

Svar afgivet på Kommissionens vegne af Frederik Bolkestein

(30. april 2004)

Ifølge EF-direktiverne betegnes gensidigt bebyrdende aftaler, der indgås mellem en ordregivende myndighed/ordregiver og en erhvervsdrivende, og som vedrører udførelse af arbejder, bygge- og anlægsarbejde, tjenesteydelser eller levering af en vare, som henholdsvis offentlige bygge- og anlægskontrakter, offentlige tjenesteydelseskontrakter og offentlige vareindkøbskontrakter. Hvis det beløb, de omfatter, overstiger en grænse, der er fastsat i direktiverne, tildeles sådanne ordrer i henhold til EF-direktiverne, hvori der er fastsat detaljerede regler, bl.a. om offentliggørelse og virksomhedernes deltagelse.

Anvendelse af en procedure med forhandling tillades i henhold til direktiverne om offentlige kontrakter kun i bestemte ekstraordinære tilfælde, idet en sådan procedure er en undtagelse fra de fælles regler i henhold til direktiverne.

Ifølge Domstolens faste retspraksis påhviler bevisbyrden for, at de omstændigheder, som berettiger undtagelsen, faktisk foreligger, den, der vil påberåbe sig dem (jf. dom af 10. marts 1987, Kommissionen mod Italien, sag 199/85 (offentlige bygge- og anlægskontrakter)).

Kommissionen ligger ikke inde med oplysninger, der gør, at den kan afgøre, om direktiv 93/37/EØF, navnlig artikel 7, stk. 3, litra a), er overholdt i forbindelse med indgåelsen af den kontrakt, der henvises til.

På grundlag af oplysningerne i den skriftlige forespørgsel vil Kommissionen henvende sig til de portugisiske myndigheder for at få yderligere oplysninger, så Kommissionen kan behandle sagen mere indgående.

(1) EUT L 199 af 9.8.1993, s. 54.